
                  Conform cu originalul
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/8/2023
PLx nr.778/2022
AVIZ
asupra proiectului de Lege privind aprobarea Ordonanţei de urgenţă a Guvernului nr.156/2022 pentru modificarea şi completarea unor acte normative în domeniul fondurilor europene
În conformitate cu prevederile art.95 și 117 alin.(3) din Regulamentul Camerei Deputaţilor, republicat, Biroul permanent a trimis, Comisiei pentru tehnologia informației şi comunicaţiilor spre avizare, în procedură de urgență, proiectul de Lege privind aprobarea Ordonanţei de urgenţă a Guvernului nr.156/2022 pentru modificarea şi completarea unor acte normative în domeniul fondurilor europene (PLx nr.778/2022).
Consiliul Legislativ a avizat favorabil proiectul de ordonanță de urgență, conform avizului nr.1251/15.11.2022. 

Senatul a adoptat proiectul de lege în ședința din 12 decembrie 2022.

Proiectul de lege are ca obiect de reglementare modificarea şi completarea unor acte normative, cu impact asupra proiectelor derulate din fonduri europene, respective, Legea nr.500/2002, Ordonanţa de urgenţă a Guvernului nr.82/2022, Ordonanţa de urgenţă a Guvernului nr.155/2020, Ordonanţa de urgenţă a Guvernului nr.124/2021, cu scopul de a clarifica atât mecanismul fluxurilor aplicabile investițiilor și proiectelor finanțate din Planul Național de Redresare și Reziliență, cât și rolurile diferitelor structuri implicate. Prin modificările aduse Ordonanţei de urgenţă a Guvernului nr.82/2022, Unitatea Executivă pentru Finanțarea Învățământului Superior, a Cercetării, Dezvoltării și Inovării (UEFISCDI) devine partener al Ministerului Investițiilor și Proiectelor Europene (MIPE), în calitate de administrator al schemelor de ajutor de stat și de minimis, pentru investiții destinate refacerii capacităților de producție, de prestări servicii și de reziliență a IMM-urilor. UEFISCDI va pune la dispoziție resursă umană suplimentară pentru a sprijini Autoritatea de Management pentru Programul Operațional Competitivitate (AM-POC) în activitatea de evaluare a proiectelor aferente celor două scheme de ajutor. Astfel, se asigură utilizarea la maximum a finanțării externe nerambursabile disponibile, prin finalizarea evaluării celor 2.517 cereri de finanțare, precum și încheierea celor 1.450 de contracte de finanțare cu solicitanții admiși, până la termenul de 31 decembrie 2022. De asemenea, actul normativ prevede modificări ale Legii nr.500/2002, pentru crearea posibilității efectuării de plăți în avans pentru implementarea proiectelor și acțiunilor finanțate din fonduri europene, inclusiv pentru realizarea în termenele stabilite a țintelor și jaloanelor din cadrul PNRR. Se creează cadrul legal pentru facilitarea implementării proiectelor din PNRR destinate informatizării și digitalizării sistemului judiciar, pentru care Ministerul Justiției este beneficiar direct în interesul și pentru activitatea altor instituții. În acest fel, se poate realiza achiziționarea centralizată de bunuri și echipamente IT, atât pentru instituțiile pentru care Ministerul Justiției este ordonator principal de credite, cât și pentru alte instituții din sistemul judiciar beneficiare ale proiectelor/investițiilor aferente I.4. „Digitalizarea sistemului judiciar” din PNRR. Serviciul de Telecomunicații Speciale este abilitat să realizeze plățile aferente achiziţiilor de echipamente şi licenţe necesare, dezvoltarea, administrarea tehnică şi mentenanţa sistemului informatic de management din cadrul PNRR.  Prin modificarea și completarea cadrului legal privind sistemul informatic de management din cadrul PNRR, STS devine furnizor al sistemului informatic de management și control al PNRR. De asemenea, dezvoltarea sistemului informatic de management și control al PNRR de către STS se va realiza în conformitate cu planificarea stabilită împreună cu MIPE, Serviciul de Telecomunicații Speciale asigurând inclusiv componenta de securitate cibernetică a sistemului, prin Centrul Național Cyberint.

În raport cu obiectul de reglementare inițiativa legislativă face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.62 din Regulamentul Camerei Deputaţilor, republicat, membrii comisiei au dezbătut proiectul de lege în ședința din 14 februarie 2023 și au hotărât, cu unanimitate de voturi avizarea favorabilă a acestuia.                                                    

